## Pravilnik o izračunu, visini i naplati naknada koje se plaćaju Hrvatskoj agenciji za nadzor financijskih usluga za 2006. godinu

### NN 105/2006 (25.9.2006.), Pravilnik o izračunu, visini i naplati naknada koje se plaćaju Hrvatskoj agenciji za nadzor financijskih usluga za 2006. godinu

# HRVATSKA AGENCIJA ZA NADZOR FINANCIJSKIH USLUGA

**2370**

Na temelju odredbi članka 20. stavka 1. alineja 2. i stavka 3. Zakona o
Hrvatskoj agenciji za nadzor financijskih usluga (»Narodne novine«, br. 140/05),
Hrvatska agencija za nadzor financijskih usluga je na sjednici održanoj 14.
rujna 2006. godine donijela

## PRAVILNIK

### O IZRAČUNU, VISINI I NAPLATI NAKNADA KOJE SE PLAĆAJU HRVATSKOJ AGENCIJI ZA NADZOR FINANCIJSKIH USLUGA ZA 2006. GODINU

OPĆE ODREDBE.

Članak 1.

Ovim Pravilnikom uređuje se izračun i visina naknada, način i izvršenje naplate
naknade koju naplaćuje Hrvatska agencija za nadzor financijskih usluga (u
daljnjem tekstu: Agencija) za 2006. godinu.

OBVEZNICI PLAĆANJA

Članak 2.

1) Obveznici plaćanja naknada su subjekti nadzora – sve pravne i fizičke osobe
koje se bave pružanjem financijskih usluga, savjetovanjem na financijskom
tržištu, prodajom, posredovanjem ili upravljanjem imovinom korisnika
financijskih usluga, i to:
1. društva za osiguranje iz članka 2. Zakona o osiguranju (»Narodne novine« br.
151/05, u daljem tekstu: ZOS-a), i društva za reosiguranje iz članka 16. stavka
8. ZOS-a,
2. posrednici u osiguranju iz članka 241. i 242. ZOS-a i zastupnici u osiguranju
iz članaka 234. do 236. ZOS-a,
3. burze iz članka 76. Zakona o tržištu vrijednosnih papira (»Narodne novine« br.
84/02, u daljnjem tekstu: ZTVP),
4. Središnja depozitarna agencija iz članka 134. ZTVP,
5. ovlaštena društva iz članka 35. ZTVP,
6. društva za upravljanje obveznim mirovinskim fondom članka 5. Zakona o
obveznim i dobrovoljnim mirovinskim fondovima (»Narodne novine« br. 49/99,
63/00, 103/03, 177/04),
7. društva koja upravljaju investicijskim fondovima iz članka 3. Zakona o
investicijskim fondovima (»Narodne novine« br. 150/05),
8. društva koja obavljaju poslove leasinga iz članka 15. stavka 1. točke 2.
alineja 8. Zakona o Agenciji, i
9. društva koja obavljaju poslove faktoringa iz članka 15. stavka 1. točke 2.
alineja 8. Zakona o Agenciji.
2) Subjekti nadzora Agenciji plaćaju naknade na način kako je uređeno ovim
Pravilnikom.

Članak 3.

1) Naknade su prihod Agencije i uplaćuju se u korist žiro-računa Agencije:
2390001-1100329373.
2) Agenciji se naknade uplaćuju mjesečno i to u roku od 15 dana od zadnjeg dana
u mjesecu ukoliko za pojedine obveznike nije Pravilnikom drugačije uređeno.
3) Dospjele obveze naknade za 2006. godinu uplaćuju se Agenciji u roku od 30
dana od dana stupanja na snagu ovog Pravilnika.
4) Iznimku od stavka 3. ovoga članka čine društva za upravljanje investicijskim
fondovima čije obveze nastaju u mjesecu u kojem je stupio na snagu ovaj
Pravilnik, a uplaćuju se u roku iz stavka 2. ovoga članka.

DRUŠTVA ZA OSIGURANJE I DRUŠTVA ZA
REOSIGURANJE

Članak 4.

1) Društva za osiguranje i društva za reosiguranje iz članka 2. stavka 1. točke
1. ovoga Pravilnika dužna su Agenciji platiti naknadu u visini od 0,6 o/oo
(tisućinki) od iznosa zaračunate bruto premije osiguranja i reosiguranja.
2) Naknadu iz stavka 1. ovoga članka društva za osiguranje i reosiguranje
obračunavaju na temelju podataka o zaračunatoj bruto premiji za svaki mjesec
tekuće godine.
Posrednici i zastupnici u osiguranju

Članak 5.

1) Posrednici u osiguranju i zastupnici u osiguranju iz članka 2. stavka 1.
točke 2. ovoga Pravilnika dužni su Agenciji platiti naknadu u visini od 0,8 o/oo
(tisućinki) od ostvarenog prihoda koji posrednici i zastupnici zaračunavaju za
pružene usluge posredovanja ili zastupanja u osiguranju, usluga savjetovanja,
pomoći u obradi šteta, te procjene rizika i šteta.
2) Naknada iz stavka 1. ovoga članka obračunava se na temelju podataka o
ostvarenom prihodu od usluga posredovanja ili zastupanja u osiguranju i prihodi
od usluga savjetovanja, pomoći u obradi šteta, te procjeni rizika i šteta, po
polugodišnjem i godišnjem iz­vješću tekuće godine.
3) Posrednici u osiguranju i zastupnici u osiguranju naknadu Agenciji uplaćuju u
roku od 15 dana od roka za izradu polugodišnjeg, odnosno godišnjeg izvješća.

BURZA I SREDIŠNJA DEPOZITARNA
AGENCIJA

Članak 6.

1) Burza iz članka 2. stavka 1. točke 3. ovoga Pravilnika dužna je Agenciji
platiti naknadu od 0,0025 o/oo (tisućinki) od ukupne tržišne kapitalizacije svih
vrijednosnih papira uvrštenih na burzi.
2) Središnja depozitarna agencija, iz članka 2. stavka 1. točke 4. ovoga
Pravilnika dužna je Agenciji platiti naknadu od 0,004 o/oo (tisućinki) od
tržišne kapitalizacije svih vrijednosnih papira upisanih u depozitorij Središnje
depozitarne agencije.
3) Izračunanu naknadu iz stavka 1. i 2. ovoga članka burza i Središnja
depozitarna agencija plaćaju Agenciji iz naplaćenih sredstava prihoda.
4) Tržišna kapitalizacija iz stavka 1. i 2. ovoga članka izračunava se zadnjeg
dana poslovne godine.
5) Naknada iz stavka 3. ovoga članka plaća se Agenciji u roku od 15 dana od
završetka poslovne godine.

OVLAŠTENA DRUŠTVA

Članak 7.

1) Ovlaštena društva iz članka 2. stavka 1. točke 5. ovoga Pravilnika dužna su
Agenciji platiti naknadu od 0,8 o/oo (tisućinki) od ostvarenog prihoda.
2) Naknadu iz stavka 1. ovoga članka ovlaštena društva obračunavaju na temelju
podataka o ukupno ostvarenom prihodu za prethodnu godinu.
3) Pod prihodima iz stavka 2. ovoga članka za brokerska društva podrazumijevaju
se prihodi propisani izvješćem o računu dobiti i gubitka društva – obrazac FIB-B
iz članka 2. stavka 1. točke 3. Pravilnika o obveznom sadržaju i obliku
poslovnih i financijskih izvješća brokerskih društava (»Narodne novine« 118/03).
4) Pod prihodima iz stavka 2. ovoga članka za banke koje obavljaju poslove s
vrijednosnim papirima iz članka 34., a u skladu s odredbama članka 39. stavka 1.
Zakona o tržištu vrijednosnih papira (»Narodne novine« br. 84/02)
podrazumijevaju se prihodi:
a) realizirani prihodi: od brokerskih provizija i naknada, prihodi od skrbničkih
provizija i naknada, prihodi od dividendi, sudjelujućih interesa i sl., prihodi
od kamata, realizirani dobici od prodaje vrijednosnih papira, prihodi od poslova
agenta izdanja, prihodi od poslova pokrovitelja izdanja, ostali prihodi, te
b) nerealizirani dobici/gubici od ulaganja u vrijednosne papire.
5) Ovlaštena društva naknadu Agenciji plaćaju tromjesečno u roku od 14 dana od
zadnjeg dana tromjesečja.

DRUŠTVA ZA UPRAVLJANJE OBVEZNIM MIROVINSKIM FONDOVIMA

Članak 8.

1) Društva za upravljanje obveznim mirovinskim fondovima iz članka 2. stavka 1.
točke 6. ovoga Pravilnika dužna su Agenciji platiti naknadu od 0,3 o/oo
(tisućinki) računano od imovine obveznog mirovinskog fonda.
2) Naknadu iz stavka 1. ovoga članka društva za upravljanje obveznim mirovinskim
fondovima plaćaju Agenciji iz naknade koju zaračunavaju sukladno članku 60.
Zakona o obveznim i dobrovoljnim mirovinskim fondovima (»Narodne novine« br.
49/99, 63/00, 103/03, 177/04).

DRUŠTVA ZA UPRAVLJANJE INVESTICIJSKIM FONDOVIMA

Članak 9.

1) Društva za upravljanje investicijskim fondovima iz članka 2. stavka 1. točke
7. ovoga Pravilnika dužna su Agenciji platiti naknadu od 0,3 o/oo (tisućinki)
računano od imovine investicijskih fondova.
2) Naknada iz stavka 1. ovoga članka za otvorene investicijske fondove
obračunava se na temelju dnevne tržišne vrijednosti fonda. Naknada se treba
računati dnevno kao 0,3 o/oo \* dnevna tržišna vrijednost fonda / 365.
3) Naknada iz stavka 1. ovoga članka za zatvorene investicijske fondove
obračunava se na temelju vrijednosti imovine fonda na zadnji dan u obračunskom
razdoblju.

DRUŠTVA KOJA OBAVLJAJU POSLOVE
LEASINGA

Članak 10.

1) Društva koja obavljaju poslove leasinga iz članka 2. stavka 1. točke 8. ovoga
Pravilnika dužna su Agenciji platiti naknadu od 0,2 o/oo (tisućinki) od imovine.
2) Naknada iz stavka 1. ovoga članka obračunava se na temelju podataka o imovini
za prethodnu godinu.

DRUŠTVA KOJA OBAVLJAJU POSLOVE
FAKTORINGA

Članak 11.

1) Društva koja obavljaju poslove faktoringa iz članka 2. stavka 1. točke 9.
ovoga Pravilnika dužna su Agenciji platiti naknadu od 0,2 o/oo (tisućinki) od
imovine.
2) Naknada iz stavka 1. ovoga članka obračunava se na temelju podataka o imovini
za prethodnu godinu.

PRIJELAZNE I ZAVRŠNE ODREDBE

Članak 12.

1) Stupanjem na snagu ovog Pravilnika prestaje važiti Odluka o visini i načinu
izdvajanja sredstva koja izdvajaju društva za osiguranje za rad Direkcije za
nadzor društava za osiguranje u 2005. godini od 16. veljače 2005. godine.
2) Stupanjem na snagu ovog Pravilnika prestaje važiti Odluka o načinu obračuna i
plaćanja troškova nadzora nad poslovanjem posrednika i zastupnika u osiguranju u
2005. godini od 16. veljače 2005. godine.

Članak 13.

Ovaj Pravilnik stupa na snagu osmog dana od dana objave u »Narodnim novinama«

Klasa: 011-01/06-01/29
Urbroj: 326-01/06-03
Zagreb, 14. rujna 2006.

Predsjednik Uprave
**Ante Samodol**, v. r.

Pravilnik, NN 105/2006-2370
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)